
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 



РЕШЕНИЕ
ЗА ПРЕКРАТЯВАНЕ НА ПРОИЗВОДСТВО
№ РП-ТД03-137-19-017
	Днес, 10.04.2019г., Комисията за противодействие на корупцията и за отнемане на незаконно придобитото имущество /КПКОНПИ/, в състав:
Член: Пламен Йоцов
	Член: Антоанета Георгиева - Цонкова
	Член: Силвия Къдрева 
У С Т А Н О В И:
Производството е образувано по реда на чл.71, ал.1, пр.1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на сигнал с рег. № ТД03-137/26.02.2019г.
Същият е против О.М.М., директор на Основно училище „***“, с. Д., Община Р., Област Бургас.
По същество в сигнала се твърди, че М. е извършвал подбор на основание чл.329 във връзка с чл.328, ал.1, т.2 от КТ при положение, че майка му е между лицата, за които се прави подбора. Действията с конфликт на интереси са извършени в периода 08.06.2017г. – 04.09.2017г. във връзка със съкращаване на щат в ръководеното от него училище.
	Към сигнала са приложени: съдебно решение.
В хода на проверката по сигнала Комисията установи следното от фактическа страна:
Сигналът е подаден от лице с посочени три имена, ЕГН, адрес, телефон и е подписан.
От твърденията в сигнала и служебно направена справка в Регистър Булстат и Регистъра на институциите в системата на предучилищното и училищното образование от сайта на МОН се установява, че О.М.М. е директор на Основно училище „***“, с. Д., Община Р., Област Бургас.
При така изяснената фактическа обстановка Комисията установи следното от правна страна:
Предпоставките за започване на производството за установяване на конфликт на интереси са уредени в чл.47, ал.1 и чл.48, ал.1 от ЗПКОНПИ – сигналът се подава в писмена форма и съдържа: три имена, единен граждански номер, адрес, телефон, факс и електронен адрес, дата на подаване на сигнала и подпис на подателя; имената на лицето, срещу което се подава сигнала и заеманата от него висша публична длъжност; данни за твърдяно нарушение на ЗПКОНПИ, като място и период на извършване на нарушението и описание на деянието, както и позоваване на документи или други източници, които съдържат информация, подкрепяща изложеното в сигнала. При наличието на посочените предпоставки Комисията е длъжна да започне, проведе и приключи производство, спазвайки принципа на служебното начало, съгласно чл.9 от АПК. При липсата на предвидените в закона условия производството следва да се прекрати.
Видно от чл.52 от ЗПКОНПИ наличието на лице, заемащо висша публична длъжност по смисъла на чл.6 от ЗПКОНПИ, е задължителна предпоставка за Комисията да разгледа и да се произнесе по сигнал за установяване на конфликт на интереси. 
В настоящия случай сигналът е подаден срещу лице, което не попада в обхвата на лицата, заемащи висша публична длъжност по смисъла на чл.6 от ЗПКОНПИ. Съгласно твърденията в сигнала и направената справка в Регистър Булстат и Регистъра на институциите в системата на предучилищното и училищното образование от сайта на МОН О.М.М. е директор на Основно училище „***“, с. Д., Община Р., Област Бургас. В това си качество същият не е лице, заемащо висша публична длъжност по смисъла на чл.6, ал.1, т.1 - 50 от ЗПКОНПИ.
Наличието на лице, заемащо висша публична длъжност е съществена материалноправна предпоставка за провеждане на производството пред Комисията за противодействие на корупцията и за отнемане на незаконно придобитото имущество, за която тя следи служебно. Липсата на тази предпоставка – субект, или лице, заемащо висша публична длъжност, срещу което да се проведе административното производство, се явява пречка за разглеждане на постъпилия сигнал и е основание за прекратяване на настоящото производство.
На основание чл.47, ал.5 във вр. с §2, ал.1, т.5 и ал.8 от Допълнителните разпоредби на ЗПКОНПИ сигнали, които не са от компетентността на КПКОНПИ се изпращат по компетентност на съответния орган по избора или назначаването на лицето.
  Предвид гореизложеното, на основание чл.27, ал.2, т.6 от АПК във вр. с чл.6, ал.1 от Закона за противодействие на корупцията и за отнемане на незаконно придобитото имущество, Комисията за противодействие на корупцията и за отнемане на незаконно придобитото имущество
РЕШИ:
ПРЕКРАТЯВА производството по сигнал с рег. № ТД03-137/26.02.2019г., насочен против О.М.М., директор на Основно училище „***“, с. Д., Община Р., Област Бургас.
ПРЕПРАЩА сигнала на Началника на Регионално управление на образованието - гр. Бургас, за предприемане на необходимите действия по компетентност.
След приключване на проверката по сигнала Началникът на Регионално управление на образованието гр. Бургас следва да уведоми КПКОНПИ за резултатите от същата.
С РЕШЕНИЕТО ДА БЪДЕ ЗАПОЗНАТА дирекция „Противодействие на корупцията“. 
Препис от Решението да се изпрати ведно с цялата административна преписка на Окръжна прокуратура Бургас, с оглед преценка за реализиране на правомощията по чл.76, ал.2 от ЗПКОНПИ.
КОМИСИЯ:
Член:………………………………../Антоанета Цонкова/
Член:…………………...……………....…/Пламен Йоцов/
Член:…………………………………..../Силвия Къдрева/

